旧作廿四
【鹧鸪天·赠手中烟】 过火经风何处痕,落为轻雪起为云。知催彩笔千重意,解拟巫山一缕魂。 浓入口,淡离唇。清愁半退漾斜曛。眸边光景从今异,隔看前尘假与真。 【鹊踏枝·彼岸花】 闻道鱼山花万叠,见叶无花,花底青条绝。遇者偏分花与叶,一心花叶同生灭。 不为伤花心已热,叶自伤花,心岂因花设。我正怜卿之笑靥,凭花凭叶风中曳。 【高阳台】 墨染长街,青辞曲树,车边旧日相呼。紧握柔荑,黄昏不恨多途。 娇云只管随春去,到深冬、冷彻冰壶。对萧疏,忍把经年,解作糊涂。 他香曾歇南门雨,又风摇客影,灯幻商橱。百折花笺,惊心昨夜翻书。 新园泪眼追寻地,料归时、暮雪遮梧。向华胥,抛尽清愁,再见何如。 【卜算子·浮山】 碧海净无波,孤岛迷天际。绛瓦参差万阙卑,坐眺清风里。 一载费闲居,几笔松云意。回首苍岩识此身,复览人间世。 【忆江南】 乌篷近,人静柳摇柯。小照闲题难入画,明眸秀水竞横波。佳客识伊麽。 姑苏美,老寺亦曾过。数日先游惊路迥,一城不见费愁多。晴雨共池荷。 【鹧鸪天·致梅树】 一季疏疏冷不开,相知未必错相挨。锥心有梦闲须忆,滞北无期寂自栽。 怜独往,约重来。天涯余事且深哀。柔枝别后无因问,同背东风定可猜。 【摊破浣溪沙】 恍见红英归路迷,东隅秋晚雨离离。辗转流灯成十字,幻虹霓。 多有叶时贪混沌,似无心处暗惊奇。楼上谁怜枝上鸟,尚堪啼。 【木兰花·无病呻吟】 啼莺又觉衡门客,松泪涵青红意忒。扫余残梦柳迟迟,卷却闲情云逸逸。 露零蔓野惊新碧,愁拒严城惭酒策。一般灯默隔年秋,挥断寒柯风自北。 【凤凰台上忆吹箫】 松际游移,书边坐卧,日长雾隐青山。正白衫新梦,莫许留连。 苦恨楼高窗净,曾见处、不障残垣。薰风起,丁香暗吐,杨柳微翻。 情牵。一番别久,料掩卷还须,中夜思贤。叹影纤人杳,香浸茶烟。 分付云笺旧句,魂破后、笔底全删。花期近,清波乱时,试问红莲。 【太常引】 雾云镇日锁峦层,俯仰暗愁生。提酒破严城,渐微雨、山腰夜灯。 烟光梦内,莺声觉后,遥阙气初清。深下谢狂藤,待红满、寒松更青。 【摊破浣溪沙】 重上阳台曙气高,药成奇苦昔曾抛。惆怅幽人槎已废、望星桥。 半熟黄粱谁解梦,千年乡落本为牢。自忆洛川霜露冷、几飘飖。 【小重山·去年梅树】 楼角柔枝幻紫氛。摇风怜远客,立莎茵。无期滞北自生根。佳人道:未始见缤纷。 三度漫逡巡。人间无可寄,若为邻。别来意懒怯逢春。当时泪,身侧似梅身。 【鹧鸪天】 客雾乡烟孰较多,已愁还付更愁歌。楼颓水殢金城月,车速风曛碧叶波。 朝既醉,暮如何。绝怜旧照印双蛾。重来百感无由甚,雨海晴山竟不磨。 【西江月】 昼午斜光乱影,春迟冷翠疏黄。云台初上认圆方,相似青山模样。 回首烟消碧海,纵身风绕岩床。遥峰三五正苍苍,一倒乾坤偃望。 【贺新郎·山丘之王】 赏尽山河美。恨人间、鬼藏怪出,不堪深醉。铁甲仙袍三五个,坛下空夸绝技。 正探报、烽烟又起。辞罢青芜辞绿树,信风流、长是身如寄。冰与火,乱云底。 平林落塔严城闭。记当年、凋零沉默,百端滋味。药绝泉干拼无血,谁惜微躯生死。 忽一吼、天神在此。望断圣光停法柱,背残阳、锤去英雄止。寻酒馆,酹兄弟。 【浣溪沙·戏赠】 已近别关魂更轻,彩云何必苦双睛。一年愁海待谁听。 卿忆锦城花似锦,我猜青岛叶非青。宾州万里近於星。 【太常引】 剧怜夏骤趁平明,留苦一城青。古调不堪听。更慵对、烟云黛屏。 山阴初识,泉堤故迹,俱也畏多情。携卷问池萍。被巢雀、嗤人废经。 【浣溪沙】 谢尽春花上暖风,昼眠余梦似重逢。闲愁添得酒杯中。 辗转清香吹鬓影,徘徊暗恨渺云踪。相思漫过柳桥东。 【鹧鸪天】 四季秋心付短词,江郎彩笔尚留时。银河雨迩无槎往,阆苑春迟几梦违。 乡客路,古今题。弹冠移鼎各由之。吟边回首仲宣恨,恍若灵风隔夜吹。 【定风波·题破楼】 颓壁清窗景半奢,污潭萍碎海流霞。胜处万金争买尽,谁问,紫氛望断更无槎。 别后新诗输一纸,难理,余情到此类胡渣。出步玉街松影侧,萧瑟,秋深不必忆高花。 【满江红·过足球场】 十四春秋,梦都遁、无涯憯绿。曲影落、每矜怀抱,护他团玉。 开谢事依流水转,喜悲鹄上行云蹴。似严门、梅放几多回,来犹复。 思往昔,稠步速。临此境,疏眉郁。恁银丝忽荡,向天曾掬。 心钝愁违寒笔色,身轻泪堕东风局。托遽乐、故事入方圆,从头续。 【南歌子】 柳绕逢前路,云陈别后城。隔年一梦似曾醒。又向楼边微雨、叹新晴。 未老长街树,将残小苑英。风疏灯暗旧同经。已是重寻犹怕、各飘零。 【蝶恋花·游吟】 辞却清窗秋草味。去路何其,涛上霞如绘。几许遥山愁黛美,柔柯向晚参差退。 懒问陈缘身一寄。江北江南,总是多情地。灯渺空街寒夜里,行人散尽车门闭。 【定风波】 起踏寒冰复一年,梧桐落尽晓云闲。长记春桥心也醉,萍碎,雨收烟霁乱花燃。 试为故人书两阕,情切,昨宵浊酒过杯沿。看罢残丝将转路,停步,东园望处涌清泉。